google/wiki40b huggingface dataset:
Lielais kailgliemezis

Izskats un uzbūve

Ķermenis izstiepts, tā garums 10–15 cm. Kailgliemeži ir ļoti lokani, tāpēc pilnībā izstiepušies, var sasniegt 20 cm garumu. Krāsa variē, visbiežāk melna, reizēm pelēka. Var būt arī ķieģeļsarkani, tumši sarkani, oranžsarkani un iedzelteni eksemplāri. Ķermeņa apmale mēdz būt gaišākā vai sarkanīgākā tonī.
Apvalku veido graudaini, nedaudz paaugstināti audi, kas paslēpj lielāko daļu iekšējo orgānu. Kāja gaļīga un klāta gļotām, kuras izdala īpašs dziedzeris. Gļotainie izdalījumi labi pasargā gliemjus, un tie var pārvietoties pa asu un smailu virsmu. Gliemezis pārvietojas uz priekšu, kājai viļņveidīgi saraujoties. Kustības rada sarežģīta muskuļu sistēma. Kustības laikā viena kājas daļa paceļas un pēc neliela attāluma nolaižas. Šīs kustības norit plūstoši un nepārtraukti cauri visam ķermenim — no pakaļgala uz priekšu.
Taustekļi kalpo barības atrašanai. To galā atrodas acis, kas, visticamāk, var izšķirt tikai gaismu un tumsu.
Lielākā daļa orgānu novietoti zem apvalka aiz galvas. Tur atrodas arī plaušas, precīzāk — taisns dobums, kura sienās ir biezs asinsvadu tīkls. Gaisu šie gliemeži ievelk caur labi saskatāmo elpošanas atveri, kas atrodas apvalka labajā pusē aiz galvā.

Izplatība

Dzīvo lielākajā daļā Eiropas teritorijas, izņemot ziemeļu nomales. Ieviests Ziemeļamerikas ziemeļrietumos un Austrālijas dienvidaustrumos.

Dzīvesveids

Kad tuvojas nakts un uz augu lapām parādās rasa, lielie kailgliemeži pamet savas slēptuves un dodas barības meklējumos. Šajā laikā tie ir aktīvi tāpēc, ka tiek pasargāti no saules iedarbības. Kailgliemeži nedrīkst sevi pakļaut saules stariem, jo viņu mīkstais ķermenis nav pasargāts no izžūšanas.
Kailgliemežiem nav kaļķa čaulas, un nelabvēlīgos apstākļos, piemēram, vēsās vai pārāk siltās un sausās dienās viņi ierokas zemē.

Barība

Liela daļa dārznieku lielos kailgliemežus uzskata par dārza kaitēkļiem. Patiesībā tie pārtiek galvenokārt no mīkstām, trūdošām augu un dzīvnieku paliekām. Ja kailgliemeži neatrod šādu barību, tie ēd arī jaunas lapiņas, svaigus dzinumus un augļus.
Barību atrod galvenokārt ar ožas un garšas palīdzību, ar taustekļiem pētot atrasto lietu derīgumu. Galvas apakšējā daļā atrodas mute ar hitīna žokli, ar kuru gliemis satver barību. Mutē ir mēle jeb radula, kuru klāj sīki, asi zobiņi. Ar tiem gliemis skrāpē un nograuž barību. Radula nepārtraukti aug, un katrai tās jaunajai daļiņai ir asi zobiņi.

Vairošanās

Hermafrodīts, kam katrā indivīdā veidojas gan sperma, gan oliņas. Pārošanās laikā pāris kādu laiku riņķo viens ap otru, pēc tam savij ķermeņus un nodod viens otram spermu. Tā tiek ievietota mazā somiņā — spermatoforā. Kad abi partneri ieņēmuši ērtu pozīciju, tie apmainās ar spermatoforiem. Pēc tam gliemji izšķiras.
Pēc kopulācijas izdēj 20—50 oliņas. Tās tiek ieraktas irdenā zemē un paliek tur vairākas nedēļas, bieži vien visu ziemu, paslēptas no lietus un sala. Agrā pavasarī no tām izšķiļas mazi gliemīši, kas izskatās kā savu vecāku miniatūras kopijas.
Bez nosaukuma

Sižets

Filmā tiek parādīti it kā nesaistīti ikdienišķi momenti, kurus vieno vēstījums par to, ka, ikdienā pasauli vērojot caur kameru, var nepamanīt svarīgo.
Purvāju vienlape

Apraksts

Daudzgadīgs, sīks, līdz 35 cm augsts lakstaugs. Gums vesels. Stublājs stāvs, tievs. Stublāja apakšdaļā viena, retāk divas, olveidīgi lancetiska lapa. Ziedkopa skraja un gara. Ziedi dzelteni vai zaļi, ļoti mazi. Apziedlapas šauras. Lūpa vesela, arī šaura. Auglis - stāva pogaļa. Latvijā zied jūnijā un jūlijā.

Izplatība

Aug dažviet Eiropā, Ziemeļamerikā un Āzijā.

Biotopi

Aug tikai mitrās augsnēs: kaļķainās un avoksnainās pļavās, zāļu un pārejas purvos un sevišķi melnalkšņu mežos.
Sevras līgums

Sevras miera līgums tika noslēgts pēc Pirmā pasaules kara, 1920. gada 10. augustā starp Sabiedrotajiem (izņemot ASV) un Osmaņu impēriju. Līgumu parakstīja visu pušu valdību pārstāvji Francijas pilsētā Sevrā (Sèvres), bet jau pirms līguma ratifikācijas visām iesaistītajām valstīm nācās sanākt uz jaunu apspriedi, sakarā ar Turcijas neatkarības kara sākšanos. Šī kara rezultātā 1923. gadā Sevras līguma vietā tika noslēgts Lozannas miera līgums.
Atsevišķi Sabiedroto karaspēki bija okupējuši Konstantinopoli (sk. Konstantinopoles okupācija), kā arī citas Turcijas teritorijas un līgumu parakstīja četri Osmaņu valdības pārstāvji. Parakstītājiem nebija Osmaņu parlamenta pilnvarojuma, jo tam neļāva sanākt kopš pēdējās sesijas 1920. gada 12. februārī un to nenodeva ratifikācijai sultānam Mehmedam VI un tas netika publicēts oficiālajā laikrakstā Takvim-ı Vakayi.

Līguma nosacījumi

Līgums apkopoja noteikumus par Osmaņu impērijas sadalīšanu, saskaņā ar slepeniem līgumiem Sabiedroto starpā, kurus noslēdza 1920. gada aprīlī Sanremo konferencē.

Tuvie Austrumi

Saskaņā ar līgumu, bija paredzēts noteikt neatkarību Armēnijai un Hedžazas karalistei. Saskaņā ar III nodaļas 62.—64. pantu tika noteikts termiņš, kurā veicama tautas nobalsošana Kurdistānā par tās turpmāko statusu, iekļaujot to Osmaņu impērijas Mosulas sandžakā (provincē).
Britu impērija iegūtu Irākas un Palestīnas mandātus, kurus vēlāk saņēma Tautu savienība.
Francijai piešķīra Libānas un Sīrijas mandātus, kurus vēlāk arī saņēma Tautu savienība.

Anatolija

Grieķijas pakļautībā tika nodota lielākā Trāķijas un rietumu Anatolijas daļa, kā arī Izmiras ostas pilsēta.
Itālijai tika piešķirta Dodekanēzas sala un Rodu sala, kuras tā bija okupējusi jau 1911. gadā, kā arī atsevišķas dienvidu Anatolijas teritorijas.

Osmaņu impērija

Osmaņu impērijai tika noteikts karaspēka maksimālais izmērs: 50 tūkstoši karavīru, septiņi burinieki, seši torpēdu karakuģi un aizliegums izveidot gaisa karaspēku.
Par starptautiskām un demilitarizētām zonām noteica Bosfora šaurumu, Marmora jūru un Dardaneļus.

Atspēkojums

Sevras līgumu kategoriski atteicās atzīt Turcijas Nacionālā kustība. Mustafa Kemala pašā vadībā Turku revolucionāri bija šķirti no Osmaņu sultanāta Konstantinopolē un pretošanās kustība Ankarā kļuva par likumīgu Turcijas nācijas pārstāvi.
Turcijas neatkarības kara gaitā Turcijas Nacionālā kustība izveidojās pie Turcijas Lielās nacionālās asamblejas un sekmīgi pretojās, izveidojot drošu valsti (turku valodā: Misak-ı Milli) aptuveni visā tagadējās Turcijas teritorijā. Karadarbības rezultātā no valsts teritorijas tika padzīti armēņu, franču un grieķu karaspēki. Pamatojoties uz 1921. gada 16. marta Maskavas līgumu, ar PSRS tika nodibinātas Turcijas Nacionālās kustības starptautiskās attiecības, kā arī tika izbeigts savstarpējais karš ar Franciju (Ankaras vienošanās) un tika noteiktas jaunas austrumu robežas (Aleksandropoles līgums un Karsas līgums).
Izveidojoties šādai situācijai, Sabiedrotie bija spiesti no jauna atgriezties pie sarunām ar turkiem un sarunu rezultātā 1923. gadā tika noslēgts Lozannas līgums.
Viļānu pagasts

Upes

Lauza, Notra, Spierga.

Ezeri

Notras ezers, Radopoles ezers, Viļānu ezers.

Vēsture

1935. gadā Rēzeknes apriņķa Viļēnu pagasta platība bija 208,8 km² un tajā dzīvoja 8500 iedzīvotāji. 1936.gadā Viļēnu pagastam pievienoja daļu Varakļānu pagasta — Maltas upes kreisajam krastam pieguļošās zemes līdz ar Kristceļiem. 1945. gadā pagastā izveidoja Makūžu, Ornicānu, Radopoles, Rikavas, Skudnovkas, Sokolu, Viļānu un Zirkaukas ciema padomes, bet pagastu 1949. gadā likvidēja. Radopoles ciems ietilpis Viļānu apriņķī (1947-1949) un Viļānu un Rēzeknes (pēc 1962. gada) rajonos. 1975. gadā Radopoles ciemam pievienoja likvidēto Viļānu lauku teritoriju. 1990. gadā Radopoles ciemu reorganizēja un pārdēvēja par Viļānu pagastu. 2009. gadā Viļānu pagastu kā administratīvo teritoriju iekļāva Viļānu novadā.
Floridas "Panthers"

Vēsture

"Panthers" tika izveidota 1993. gadā, un jau 1993.—94. gada sezonā tā uzsāka spēlēt NHL. Par komandas pirmajām zvaigznēm kļuva vārtsargs Džons Vanbīsbruā, kā arī Robs Nīdermaijers un Skots Melanbijs. "Panthers" sezonu noslēdza vien par punktu atpaliekot no vietas Austrumu konferences izslēgšanas kārtā.
1995.—96. gada sezonā "Panthers" regulāro sezonu noslēdza ceturtajā vietā Austrumu konferencē. Komandai izdevās sasniegt Stenlija kausa izcīņas finālu, uzvarot gan Bostonas "Bruins", gan arī Filadelfijas "Flyers" un Pitsburgas "Penguins". Finālsērijā "Panthers" ar 0—4 atzina Kolorādo "Avalanche" pārākumu.
Nākamo sezonu komanda uzsāka ar 17 nezaudētu spēļu sēriju, taču sezonas otrajā pusē komandas panākumi nopluka. 1997.—98. gada sezonā "Panthers" jau vairs neizdevās iekļūt līgas izslēgšanas kārtā. 1998.—99. gada sezonā komandai pievienojās krievu uzbrucējs Pāvels Burē. 1999.—2000. gada sezonā Florida iekļuva Stenlija kausa izcīņā, taču jau pirmajā kārtā piekāpās vēlākajai čempionei Ņūdžersijas "Devils".
Turpmākajos gados komandas sniegums ievērojami kritās. 2001.—02. gada sezonu "Panthers" noslēdza viena ar 60 punktiem. Vien 2011.—12. gada sezonā "Panthers" izdevās kvalificēties Stenlija kausa izcīņai. 2011.—12. gada sezona arī bija pirmā, kurā komandai izdevās izcīnīt uzvaru Atlantijas okeāna divīzijā. Jau pirmajā kārtā "Panthers" septiņās spēlēs piekāpās "Devils", izstājoties no cīņas par Stenlija kausu.

Spēlētāji

Savulaik komandā spēlējuši tādi spēlētāji kā Skots Melanbijs, Pāvels Burē, Eds Jovanovskis, Rejs Vitnijs un Viktors Kozlovs.
Sergejs Konoņenko

Piemiņa

Kanālmalas apstādījumos starp Bastejkalnu un Raiņa bulvāri atrodas akmens ar uzrakstu Sergeja Konoņenko piemiņai. Informācija par viņu atrodama 1991. gada barikāžu muzejā. 
Pēc 1991. gada barikāžu dalībnieku atbalsta fonda ierosinājuma Sergeja Konoņenko ģimenes locekļiem piešķīra Latvijas Republikas pilsonību. Ar Iekšlietu ministra Daiņa Turlā pavēli 1996. gada 18. janvārī viņa atraitnei Svetlanai Konoņenko piešķīra naudas pabalstu.

Apbalvojums

2010. gadā par sevišķiem nopelniem Latvijas valsts neatkarības aizstāvēšanā Sergeju Konoņenko pēc nāves apbalvoja ar Viestura ordeni un atzina par Viestura ordeņa lielkrusta komandieri. Valsts prezidents Valdis Zatlers ordeni nodeva glabāšanā viņa tuviniekiem.
Dzega

Dzega jeb karnīze ir horizontāls, dažkārt liekts vai lauzīts izlaidums ēkas ārsienā (starp sienu un jumtu, starp stāviem, virs logiem un durvīm). Dzega var būt izbūvēta arī iekštelpās kā krāsns, kamīnai vai skapja augšmalas izvirzījums.
Viena no dzegas funkcijām ir lietusūdeņu novirzīšana tālāk no ārsienas.
Kurpītes

Sižets

Animācijas filmas pamatā ir pasaka par kādu princi un meiteni.
Eleostearīnskābe

Atrašanās dabā

Sevišķi daudz eleostearīnskābes satur tungas koku (Aleurites) eļļa (66 - 82%).
Ālande (stacija)

Vēsture

Stacija šajā vietā bijusi kopš 1919. gada; tās sākotnējais nosaukums bija Grobiņa, bet jau 1920. gadā tā pārdēvēta par Bāti (iespējams, šajā vietā Bātes stacija bijusi jau kopš 1913. gada). Pēc 1924.gada šī stacija dokumentos vairs neparādās. 1934. gadā šeit atvērts Alandas pieturas punkts šaursliežu dzelzceļa līnijas Liepāja—Rucava vajadzībām, bet pēc Otrā pasaules kara šajā pieturā sāka apstāties arī  paralēli esošajā Liepājas—Vaiņodes platsliežu līnijā kursējošie pasažieru vilcieni. Alandas nosaukums ar laiku pārveidojies par Ālandi. Ālandē līdz 1998. gadam apstājās dīzeļvilciens Liepāja—Vaiņode. Kopš 1998. gada pieturas punkts ir neizmantots.
Sojuz MS-07

Lidojuma gaita

Sojuz MS-07 tika palaists 2017. gada 17. decembrī 07:21:01 UTC ar nesējraķeti Sojuz-FG no Baikonuras kosmodroma 1. starta laukuma 5. palaišanas iekārtas.
Kosmosa kuģis ar staciju saslēdzās 19. decembrī 08:39 UTC pie Rassvet moduļa. Tuvošanās un saslēgšanās notika automātiskā režīmā.
No stacijas Sojuz MS-06 atvienojās 2018. gada 3. jūnijā 09:16:30 UTC. Zemi nolaižamais aparāts sasniedza 12:39:42 UTC, netālu no Žezkazghanas, Kazahstānā. Lidojuma ilgums — 168 dienas 5 stundas 18 minūtes.
Zinību diena

Zinību diena, dažreiz saukta arī par 1. septembri, ir diena, kurā Krievijā (krievu: День Знаний) un daudzās citās pēcpadomju valstīs (lietuviešu: Mokslo ir žinių diena, ukraiņu: День знань), tostarp arī Latvijā, atzīmē skolas mācību gada sākumu. Ja 1. septembris iekrīt sestdienā vai svētdienā, Zinību dienu pārceļ uz tuvāko darba dienu.

Vēsture

Zinību diena PSRS oficiāli atzīta 1984. gadā, kad pamatojoties uz PSRS Augstākās Padomes Prezidija 1984. gada 15. jūnija noteikumiem Nr. 373-11 „Deklarācija par 1. septembri — Zinību dienu kā valsts svētkiem” to pasludināja par valsts svētkiem. Vēsturiski gan PSRS 1. septembri kā skolas mācību gada sākuma dienu atzīmē jau no 1935. gada.
Uz pasākumu pie skolas skolēni ierodas ģērbušies svinīgās drēbēs un ar ziedu pušķiem. Svinības sākas ar direktora un/vai skolotāju uzrunu, kam seko īss koncerts. Tad ar pirmo zvanu iezvana pirmklasnieku ienākšanu skolā, un vecākie skolēni sadevušies rokās ar pirmklasniekiem ved viņus uz klasi. Pirmā mācību gada stunda ir klases stunda, kam seko klašu fotografēšanās, bet mācības 1. septembrī parasti vēl nesākas.
Skolas noslēguma pasākums ir Pēdējais zvans, ar ko atzīmē mācību gada beigas skolēniem, jo īpaši 9. un 12. klašu skolēniem, kuri togad beidz pamatskolu vai vidusskolu.
Latvijā Zinību dienu atzīmē arī pēc PSRS sabrukuma, un kopš 2002. gada tā ir oficiāla atceres un atzīmējama diena.
Vantā

Vēsture

Pirmoreiz rakstos kā Helsinge (Helsinge) pieminēta 1351. gadā.
Vantā pilsētas tiesības ieguva 1972. gadā.
2002. gada 11. oktobrī kāds Helsinki-Vantā Tehnoloģiskā institūta students nenoskaidrotu iemeslu dēļ uzspridzinājās Vantā rajona Mīrmeki lielveikalā, nogalinot septiņus cilvēkus (starp tiem vienu 7 gadus vecu bērnu) un ievainojot vēl 80 cilvēkus.
Kreditoru parādu aprite dienās

Kreditoru parādu aprite dienās (angļu: average creditor days outstanding, days payable outstanding) ir finanšu indikators, kas norāda, cik dienās vidēji uzņēmums atmaksa parādus saviem kreditoriem, var secināt, cik labi tiek pārvaldīti uzņēmumam pienākošie resursi.
Tas tiek izrēķināts pēc sekojošās formulas:
\mbox{Kreditoru parādu aprite dienās} = \frac {\mbox{Vidējie kreditori}} {\mbox{Perioda izmaksas}} \mbox{ * 365 (dienas)}
Šis koeficients rāda, cik lieli apgrozāmie līdzekļi kompānijai nepieciešami, lai apmaksātu tai izstādītos rēķinus. Izmantojot to kopā ar citu līdzīgu koeficientu, debitoru parādu apriti dienās var noteikt, cik dienas gadā vidēji ir nepieciešamas debitoru vai kreditoru saistību dzēšanai.
Odisejs Elitis

Biogrāfija

Dzimis 1911. gadā Iraklijā Krētas salā, kas tobrīd de jure vēl nebija pievienota Grieķijai. 1936. gadā debitējis ar dzejas krājumu "Orientācijas" (Προσανατολισμοί). Tulkojis franču un itāļu dzeju, kā arī spāņu dzejnieka Federiko Garsijas Lorkas un krievu dzejnieka Vladimira Majakovska darbus. 20. gadsimta sešdesmitajos gados Eliša daiļrades popularitāti veicināja komponista Mika Teodoraka mūzika ar dzejnieka tekstiem. 1979. gadā saņēmis Nobela prēmiju literatūrā "par dzeju, kas grieķu dzejas tradīcijas kontekstā ar juteklisku spēku un intelektuālu asredzību rāda mūsdienu cilvēka tiekšanos pēc brīvības un radošuma." Miris 1996. gadā Atēnās.

Tulkojumi latviešu valodā

Latviešu valodā Eliša dzeju tulkojis Knuts Skujenieks (Literatūra un Māksla, 1979, 28. dec.), atdzejojumi pārpublicēti Skujenieka Rakstu atdzejas sējumā (Skujenieks K. Raksti: Atdzeja. Nordik, 2006, 115.-117. lpp.). Latviešu valodā tulkota arī Eliša Nobela lekcija (Grāmata, 1990, Nr. 7, 46.-50. lpp.).
2010. gada ziemas olimpiskās spēles (4. diena)

Vankūveras Olimpisko spēļu ceturtajā dienā (15. februārī) sacīkstes norisinājās 7 disciplīnās un tiks izcīnīti 6 medaļu komplekti.
Podniecība

Podniecība ir amatniecības nozare, kurā no māla izgatavo dažādus izstrādājumus (visbiežāk traukus). Lai tie būtu izturīgi, trauku sagataves tiek apdedzinātas īpašās podnieku krāsnīs, bet lai tie būtu arī ūdens necaurlaidīgi un tiem būtu estētisks izskats, tos pārklāj ar glazūru.
Rohlica

Ekonomika

Pilsētas apkārtnē tradicionāli tiek iegūts tufa paveids t.s. "Rohlicas porfīrs".

Cilvēki

Rohlica ir peldētājas Ineses Dīrsas (Ines Diers, 1963) un vieglatlēta Dāvida Štorla (David Storl, 1990) dzimtā pilsēta.
16. gadsimtā vietējā skolā mācījās humānists Petrs Apiāns (Petrus Apianus, 1495-1552).
Clostridium perfringens

Morfoloģija

Veido sporas; sporu veidošanas laikā šūnas producē toksīnus, kas izraisa saslimšanu. Baktēriju veģetatīvās šūnas spēj augt temperatūrā no 12 līdz 50 °C; zemākās temperatūrās tās nespēj augt.

Bioķīmija

Baktērijas veido 12 toksīnus, no kuriem 4 ir letāli: hemolizīns, proteāze, neirominidāze un enterotoksīns. Dažādus toksīnus veido dažādi celmi, balstoties uz šīm atšķirībām, izšķir 5 sugu tipus - A, B, C, D un E. Enterotoksīnu producē A tips.
Japāņu sieviete

Apraksts

Tā gleznota ar eļļas krāsām uz audekla 169,5 × 121,5 cm izmērā un šobrīd atrodas Ungārijas Nacionālā muzeja kolekcijā Budapeštā.

Analīze

Sēkejs bija ietekmīgs 19. gadsimta ungāru gleznotājs, kā arī ungāru mākslas tradīciju reformators. Šajā darbā ungāru mākslā parādās pirmā Japānisma ietekme. Spriežot pēc ķermeņa formas un citām pazīmēm, gleznas modele nav bijusi japāniete, bet citas gleznas iezīmes un priekšmeti tajā norāda uz Japānas kultūru un garu. Gluži kā vairums ungāru sabiedrības, Sēkejs, visticamāk, ar Japānas oriģināldarbiem un priekšmetiem iepazinās Austrumāzijas izstādē Ungārijas Nacionālajā muzejā 1870. gadā un šī izstāde nākamajā gadā viņu pamudināja radīt šo gleznu. Gleznai tapa vairākas versijas.
Kaupres pilskalns

Pilskalna apraksts

Kaupres pilskalns apaudzis ar zāli un retām vecām mežābelēm un izmantots kā ganības. Mītņu kārta plakumā vāja un plāna, tā pa daļai noskalota, pa daļai apmesta ar smiltīm. Tajā atrastas plānas un gludas māla trauku lauskas, kuras Ernests Brastiņš datējis ar vēlā dzelzs laikmeta pēdējo pusi. 
Pilskalns no pārējās salas atdalīts ar diviem vaļņiem un grāvi starp tiem. Lielākais valnis ir apmēram trīs metrus augsts. Ārējā valnī atrasts kaļķu javā likts radžu mūrējums, kas varētu liecināt par pilskalna vēlu datējumu. Ziņas par Kaupres mūra nocietinājumu ietvertas Latvijas viduslaiku piļu apkopojumā.
Gestācijas diabēts

Gestācijas diabēts ir jebkuras pakāpes un izteiktības glikozes tolerances traucējumi, ko konstatē pirmo reizi grūtniecībā. Gestācijas diabēts attīstās apmēram 2-3% no visām grūtniecībām. Būtiskākie faktori ir insulīnrezistence un insulīna sekrēcijas samazināšanās. Pāreja no normālas glikozes tolerances grūtniecības laikā uz gestācijas diabētu ir pakāpeniska. Grūtnieces riska faktori ir vairāk nekā 25 gadi, ĶMI >25, anamnēzē auglis. Gestācijas diabētam ir arī cieša saistība ar 2.tipa cukura diabēta attīstību, abām formām arī ir raksturīgi līdzīgi riska faktori un attīstību noteicošie gēni. To, vai grūtniecei izpaudīsies gestācijas diabēts nosaka arī ārvides faktori - maza fiziskā aktivitāte, kalorijām bagāts uzturs,hronisks stress un bezmiegs. Gestācijas diabētu mēdz uzskatīt par prediabēta stadiju 2.tipa cukura diabēta attīstībai.

Ārstēšana

Grūtnieces ar gestācijas diabētu jāapmāca glikēmijas paškontrolei un jānodrošina ar glikometriem. Glikēmiju ieteic mērīt vismaz četras reizes dienā. Iespējama nefarmakoloģiska un farmakoloģiska ārstēšana.

Nefarmakoloģiskā ārstēšana

Galvenokārt tiek nozīmēta pareiza diēta - produkti ar mazu glikēmisko indeksu, liesi olbaltumi, iekļaujot zivju eļļu un nepiesātinātās taukvielas, kā arī fiziskās aktivitātes.

Farmakoloģiskā ārstēšana

Ārstēšanu ar insulīnu vai hipoglikēmiskiem medikamentiem sāk, ja 1–2 nedēļu laikā nav panākts nepieciešamais efekts ar diētu un fiziskām aktivitātēm. Farmakoloģiskai ārstēšanai izmanto galvenokārt īslaicīgas darbības insulīna analogus: aspart, glulisin vai lispro pirms katras ēdienreizes, nepieciešamības gadījumā papildinot terapiju ar vidēji ilgas darbības insulīnu vai ilgas darbības insulīna analogiem.
Franks Martēns

Ģimene un bērnība

F. Martēns piedzima kalvinistu priestera ģimenē kā jaunākais no desmit bērniem. Viņš agri pievērsās mūzikai un labprāt nodevās klavierimprovizācijai jau pirms skolas gaitu uzsākšanas. 9 gadu vecumā viņš sāka komponēt bērnu dziesmiņas. Noklausījies J. S. Baha Mateja pasiju, viņš uztver Bahu kā savu mentoru.
Vecāku spiediena rezultātā Franks mācījās eksaktās zinātnes, tomēr, divus gadus studējis fiziku un matemātiku Ženēvas universitātē, saprot, ka savu dzīvi grib veltīt mūzikai. Viņa skolotājs šajā laikā bija Joseph Lauber (1864 - 1953). 20. gs. 20 gados viņš mācās pie Émile Jaques-Dalcroze, kurš viņam māca teoriju.
1918.—1926. gadā Martēns meklē un izkopj savu mūzikas stilu, uzturēdamies Cīrihē, Romā un Parīzē. 1932. gadā viņš sāk interesēties par A. Šēnberga seriālisma 12 toņu tehniku.

Daiļrade

Petite Symphonie Concertante 1945/45. gadā padarīja F. Martēnu starptautiski zināmu, tāpat arī Mesa dubultkorim un Jedermana monologs (tenoram, klavierēm un orķestrim). Savas dzīves laikā viņš ir sacerējis simfoniskos darbus, operu "Das Sturm", baletu "Das Märchen vom Aschenbrödel" (1941), koncertus taustiņu, stīgu un pūšamajiem instrumentiem, Martēns ir rakstījis arī koru un vokālo mūziku. Pēc 1932. gada ietekmējas no Arnolda Šēnberga sērijveida tehnikas.
Reimatiska polimialģija

Epidemioloģija

Katru gadu slimību novēro ~50 no 100 000 cilvēkiem, kuri vecāki par 50 gadiem.
Prevalence ir aptuveni 0,5-0,7%.
Sievietes slimo 2 reizes biežāk nekā vīrieši. 
Ļoti reti novērojama personām jaunākām par 50 gadiem. Slimība visbiežāk sākas pēc 75 gadu vecuma.

Cēlonis

Reimatiskas polimialģijas cēlonis nav zināms. Viena no teorijām, ka pacientiem ar ģenētisku noslieci vides faktori (piemēram, vīrusi) izraisa monocītu aktivāciju, kas izraisa pastiprinātu citokīnu ražošanu, kas savukārt rada reimatiskai polimialģijai un temporālajam arterītam raksturīgas slimības izpausmes.

Slimības izpausmes

Slimniekiem var būt nespecifiskas sūdzības par drudzi, svara zudumu, vārgumu. Parasti ir sāpes abu plecu un gūžu joslas muskuļos. Sāpju dēļ traucēts miegs. Rīta stīvums, kas ilgst vismaz 1 stundu. Stīvums muskuļos, ja slimnieks ilgstoši bijis nekustīgs. Muskuļu vājumu vai atrofiju nenovēro.

Izmeklējumi

Lai apstiprinātu diagnozi, nepieciešms izslēgt citas saslimšanas, kas var radīt līdzīgus simptomus (sk. diferenciāldiagnoze).

Slimniekiem ar reimatisku polimialģiju ir raksturīgs paaugstināts C reaktīvā olbaltuma līmenis un palielināts eritrocītu grimšanas ātrums. Var būt anēmija, un palielināts trombocītu skaits. Kreatīnkināzes līmenis parasti ir normāls.

Ārstēšana

Reimatisku polimialģiju ārstē ar steroīdiem. Ārstēšana ilgst 18 - 24 mēnešus.
Prognoze lielākoties ir laba.
Dzīvīte

Sižets

Dainu tēva Krišjāņa Barona dzīvesstāsts - bērnība un jaunība Latvijā, studijas un darbs Krievijā, ģimenes dzīve.
Valašske Meziržīči

Vēsture

Rakstos pirmoreiz minēta 13. gadsimtā. Ilgu laiku pilsēta atradās Habsburgu impērijas sastāvā. No 1918. gada — Čehoslovākijā. Kopš 1993. gada — Čehijā.
Aldis Gobzems

Politiskā darbība

2018. gada maijā A. Gobzems uzsāka politisko darbību, pievienojoties partijai KPV LV. Viņš tika izvirzīts kā partijas premjerministra kandidāts, gatavojoties 13. Saeimas vēlēšanām. 2018. gada rudenī tika arī ievēlēts 13. Saeimā.
Pēc tam, kad nesekmīgi valdību veidot bija mēģinājis prezidenta Raimonda Vējoņa izvirzītais pirmais premjerministra kandidāts Jānis Bordāns, Valsts prezidents valdības veidošanu uzticēja A. Gobzemam. Tomēr divu nedēļu ilgās valdības veidošanas sarunas bija nesekmīgas, pietiekošu Saeimas atbalstu A. Gobzema valdība neguva, un R. Vējonis savu rīkojumu atsauca.
2019. gada februārī A. Gobzems tika izslēgts no partijas KPV LV un nedaudz vēlāk arī no tās Saeimas frakcijas ar pamatojumu, ka viņš ir sācis pulcēt cilvēkus jauna politiska veidojuma tapšanai. 30. aprīlī Satversmes aizsardzības birojs (SAB) oficiāli atteica pielaidi darbam ar valsts noslēpumu.

Personīgā dzīve

A. Gobzema audžutēvs ir "Latvijas Valsts ceļu" valdes loceklis Edgars Strods (2019. gadā KNAB aizturējis pamatojoties uz aizdomām par valsts amatpersonas izdarītiem iespējamiem noziedzīgiem nodarījumiem saistībā ar publisko iepirkumu organizēšanu). 2015. gadā apprecējies ar Kristu Gobzemu, ģimenē aug meita un dēls.